Magyarország - Otthonunk: Magyarország
Ahhoz, hogy kellően megismerhessük hazánkat, úgy gondolom, hogy előbb tisztáznunk kell néhány alapvető dolgot. Hol van a helyünk a nagyvilágban és még pár hasznos info, ami talán egyesek szerint nevetséges, hogy kitérek rá, de bizony vannak, akik nem tudják például az ország hivatalos nevét... Ezekről lesz most szó.
A Magyar Köztársaság egy független demokratikus köztársaság Kelet-Közép-Európában, azon belül is a Kárpát medencében. Északról Szlovákia, északkeletről Ukrajna, keletről és délkeletről Románia, délről Szerbia és Horvátország, délnyugatról Szlovénia, nyugatról Ausztria határolja. Fő- és egyben legnépesebb városa, Budapest.
Az ország majdnem Európa közepén fekszik. Tőle csaknem egyforma távolságra van az Atlanti-óceán és az Urál-hegység, illetve a Földközi-tenger és az Északi-tenger. Az országnak nincs tengerpartja, legközelebb az Adriai-tengerhez fekszik, körülbelül 300 kilométer távolságra.Területe 93 036 négyzetkilométer, amivel az országok méret szerinti rangsorában a középmezőnyben található.Az államhatár hossza 2246 kilométer.
Magyarország államformája az 1989-es rendszerváltás óta köztársaság. A hatályos magyar alkotmány a többször módosított 1949. évi XX. törvény. Az alkotmány legutóbbi átfogó módosítása 1989. október 23-án lépett életbe, amelyben a népköztársasági államformát felváltotta a köztársaság.
Az ország politikai berendezkedése parlamentáris (népképviseleti) liberális demokrácia. A köztársaság a népszuverenitás elvére épül, a közhatalom gyakorlása pedig csak a jogállam keretein belül lehetséges.
A népképviselet legfőbb szerve az Országgyűlés, mely a Parlamentben székel.
Magyarországon az alkotmány alapján négyévente kerül sor országgyűlési választásokra, amelynek során az ország népe 386 parlamenti képviselőt választ meg vegyes választási rendszerben, 176-ot egyéni választókerületekben, 210-et a pártok által állított listákról.
A képviselők, a köztársasági elnök javaslatára, megválasztják a végrehajtó hatalom vezetőjét, a miniszterelnököt, aki megalakítja kormányát. A minisztereket a miniszterelnök javaslatára a köztársasági elnök nevezi ki.
Az első megválasztott köztársasági elnök Göncz Árpád volt 1990 és 2000 közt. Őt Mádl Ferenc követte ezen a poszton. Sólyom László 2005-től 2010-ig viselte a tisztséget, 2010. augusztus 6-tól Schmitt Pál a köztársasági elnök.
https://otthonunk.blog.hu/api/trackback/id/tr302481001